Термелүүнү синхрондоштуруу
Термелүүнү синхрондоштуруу – эки же андан көп системалардын термелүүсүнүн жыштыктары барабар же бири бирине эселүү болгон шарты (режими). 

Байланышкан системалар өз ара Термелүүнү синхрондоштуруу (бул учурда системанын ар бири экинчисине таасир этет жана Термелүүнү синхрондоштуруу жыштыгы алгачкы жыштыктан айырмаланат) жана аргасыз Термелүүнү синхрондоштуруу (бул учурда синхрондоочу система синхрондолуучу системага мезгили менен таасир этет) болуп айырмаланат. Бири биринен кубаттуулуктары боюнча айырмаланган эки термелүү системанын өз ара синхрондошуусунда кубаттуулугу жогору болгон синхрондоочу системанын амплитудасы азаюу менен кубаттуулугу төмөн синхрондолуучу системаныкы жогорулаган болот. Бул учурда өз ара Термелүүнү синхрондоштуруу менен аргасыз термелүүнүн синхрондошкондугу мүнөздөлөт. Жыштыктары ар түрдүү болгон эки автотермелүү системасынан турган өз ара байланыштагы системада жыштыктардын маанилери жакындатылганда Термелүүнү синхрондоштуруу ишке ашырылат.

Синхрондоштуруу автотерме-лүүдөн башка дагы өзгөрмө электр тогунун генераторунда, синхрондук моторлордо ж. б. сызыктуу эмес системаларда кеңири колдонулат. Жогоруда айтылган бардык системаларда автоматтык түрдө синхрондошуу ишке ашуу менен чектелген кенендиктеги тилкеде синхрондук режим туруктуу иштейт.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика